b'\n_START_ARTICLE_\nMaidu Varik\n_START_PARAGRAPH_\nMaidu Varik (s\xc3\xbcndinud 14. mail 1961 Kuressaares) on eesti pedagoog.\n_START_SECTION_\nHaridus\n_START_PARAGRAPH_\n1979\xe2\x80\x931984 \xc3\xb5ppis ta Tartu Riikliku \xc3\x9clikooli ajalooteaduskonnas ajaloo- ja \xc3\xbchiskonna\xc3\xb5petuse \xc3\xb5petaja erialal. 1984 kaitses ta l\xc3\xb5put\xc3\xb6\xc3\xb6 "Kodavere kihelkonna arheoloogilised muistised esiaja l\xc3\xb5pul" (juhendaja Vilma Trummal)._NEWLINE_1992 l\xc3\xb5petas ta Tartu \xc3\x9clikooli ps\xc3\xbchholoogia erialal koolips\xc3\xbchholoogina, 2001. aastal omandas ta TP\xc3\x9c T\xc3\xa4iskasvanute Hariduse Keskuse 460-tunnisel koolijuhtide p\xc3\xb5hikoolitusel koolijuhi kvalifikatsiooni ning 2002\xe2\x80\x932004 \xc3\xb5ppis ta Tallinna Pedagoogika\xc3\xbclikooli informaatika osakonnas multimeediumi ja \xc3\xb5pis\xc3\xbcsteemide eriala magistrantuuris.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\n1984\xe2\x80\x931989 t\xc3\xb6\xc3\xb6tas ta \xc3\xb5petajana Kaali 9-klassilises koolis, \xc3\xbchtlasi kohakaasluse alusel Kingissepa 2. Keskkoolis ajaloo\xc3\xb5petajana ja Kingissepa \xc3\x95htukeskkoolis \xc3\xb5petajana. 1989\xe2\x80\x931996 oli ta Kuressaare G\xc3\xbcmnaasiumi ajaloo- ja \xc3\xbchiskonna\xc3\xb5petuse \xc3\xb5petaja, 1996\xe2\x80\x932007 samas direktori aset\xc3\xa4itja \xc3\xb5ppekasvatust\xc3\xb6\xc3\xb6 alal, ajaloo- ja \xc3\xbchiskonna\xc3\xb5petuse \xc3\xb5petaja ning \xc3\xb5petaja-metoodik._NEWLINE_Varik on olnud \xc3\xbchiskonna\xc3\xb5petuse riikliku ainen\xc3\xb5ukogu esimees, korraldanud Tiigrih\xc3\xbcppe Sihtasutuse \xc3\xb5petajate arvutikoolitusi Saare maakonnas ning olnud European Schoolneti projekti "Spring Day in Europe" pedagoogiline koordinaator Eestis 2004\xe2\x80\x932007. Samuti on ta andnud TL\xc3\x9c Avatud \xc3\x9clikoolis e-kursust "\xc3\x9chiskonna\xc3\xb5petus p\xc3\xb5hikooli mitmekultuurilises klassis"._NEWLINE_Ta on avaldanud \xc3\xbchiskonna\xc3\xb5petuse t\xc3\xb6\xc3\xb6vihikuid (ka vene keeles), \xc3\xbclesannete kogu \xc3\xbchiskonna\xc3\xb5petuse riigieksamiks valmistujale ning k\xc3\xa4siraamatu (2001).\n_START_SECTION_\n\xc3\x9chiskondlik tegevus\n_START_PARAGRAPH_\nMaidu Varik on Kuressaare linnavolikogus linnakodaniku komisjoni liige ning Saare Maakohtu rahvakohtunik.\n_START_SECTION_\nIsiklikku\n_START_PARAGRAPH_\nMaidu Varik on abielus, tal on 3 last.'